Il-Qorti ma laqgħetx it-talba ta’ missier li qed isostni l-innoċenza tiegħu f’każ li nstab ħati ta’ abbuż sesswali biex jinħeles mill-Ħabs għax sostniet li mgħandhiex is-setgħa li tawtorizza li l-persuna toħroġ mill-Ħabs. L-Avukat Tonio Azzopardi li qed jidher għall-missier qal lil tvm.com.mt li d-difiża ma taqbilx ma’ din id-deċiżjoni u għada l-kawża se tmur quddiem il-Qorti Kostituzzjonali fejn se jkunu qegħdin jitolbu l-iskarċerazzjoni. Qal li jinsabu fiduċjużi li din il-Qorti li għandha poteri kbar se tordna l-ħelsien ta’ dan il-missier. Huwa saħaq li l-ġustizzja ma tistax tistrih fuq xhieda falza li tat il-bint li llum tgħid mod u għada tgħid mod ieħor. Huwa semma wkoll li jumejn ilu saret petizzjoni lill-Presdient ta’ Malta fejn qed tintalab tawtorizza li l-missier jinħeles mill-Ħabs mill-aktar fis. Huwa speċifika li t-talba mhix ta’ maħfra presidenzjali għall-fatt li l-missier ma’ wettaq ebda abbuż sesswali tant li kienet bintu stess li ammettiet mal-Pulizija li dak li xehdet fil-konfront ta’ missierha kienet imġiegħla tgħidu minn ommha. Kien tard il-bieraħ filgħaxija li sar magħruf li m issier li qed jiskonta sentenza ta’ priġunerija fil-Ħabs ta’ Kordin fuq abbuż sesswali seta’ jinħeles wara li l-allegatament xhieda mogħtija mill-bint kienet frott att ta’ vendikazzjoni minn ommha fil-konfront ta’ żewġha. Il-missier kien instab ħati tliet snin ilu u kellu s-sentenza tiegħu kkonfermata mill-Qorti tal-Appell Kriminali s-sena li għaddiet fejn beda jiskonta s-sentenza ta’ sentejn ħabs. Is-sit elettroniku inewsmalta.com rrapporta li fl-aħħar sigħat il-Pulizija ressqet lil omm ta’ 44 sena minn San Pawl il-Baħar il-Qorti wara li bintha ammettiet li kienet imġiegħla tigdeb fuq missierha. L-omm ġiet akkużata b’xhieda falza fil-konfront tal-eks-raġel tagħha u li ħalfet falz quddiem Maġistrat. Il-Qorti ppreseduta mill-Maġistrat Ian Farrugia, ċaħdet it-talba għall-ħelsien mill-arrest. Dwar dan il-każ jirriżulta li nfetħet Inkjesta maġisterali li kkonfermat li x-xhieda li tat il-bint kienet iffabbrikata u li l-missier ma kienx abbuża sesswalment minn bintu. Fid-dawl tal-akkużi fil-konfront tal-omm, l-Avukat Tonio Azzopardi ressaq rikors b’urġenza quddiem l-istess Maġistrat fejn talab li r-raġel jinħareġ mill-ħabs immedjatament ladarba d-detenzjoni tiegħu saret illegali wara dak li rriżulta lill-Pulizija. Huwa saħaq li kienet il-bint stess li rtirat dak kollu li qalet fil-konfront ta’ missierha u li kien hemm diversi rapporti fejn it-tifla qalet li dak li kienet allegat fuqu ma kienx minnu. Il-Pulizija qalet li wara insistenza li saret minn l-Avukat Azzopardi, kellmet lir-raġel il-Ħabs u sostniet li mill-bidu kien jidher li hemm nuqqasijiet f’dan il-każ. Fl-aħħar jiem il-Pulizija arrestat lil bint fejn wara ħafna biki u għajjat ammettiet li kienet xebgħet tgħatti lil ommha u żiedet tgħid li din ma kinitx taħmel lil missierha u li għamlitlu hekk b’vendikazzjoni.